钦定古今图书集成/理学汇编/文学典/第114卷 > 董其昌〈莫如忠 是龙邢侗 米万锺〉
## 钦定古今图书集成/理学汇编/文学典/第114卷 > 董其昌〈莫如忠 是龙邢侗 米万锺〉

按《明外史》本传：“其昌字元宰，松江华亭人。父汉儒，有
学行。其昌初就塾，比夜，父从枕上授经，悉能诵记。举
万历十七年进士，改庶吉士。礼部侍郎田一儁以教
习卒官，其昌请假，走数千里，护其丧归。葬还，授编修。
皇长子出阁，充讲官。因事启沃，皇长子每目属之。坐
失执政意，出为湖广副使。移疾归。起故官，督湖广学”
政。不徇请嘱，为势家所怨。嗾生儒数百人鼓噪，毁其
公署。其昌即拜疏求去。帝不许，而令所司按治。其昌
卒谢事归。起山东副使、登莱兵备、河南参政，并不赴光宗立，问旧讲官“董先生安在”，乃召为太常少卿，掌
国子司业事。天启二年擢本寺卿兼侍读学士。时修
《神宗实录》，命往南方采辑先朝章疏及遗事。其昌广
搜博征，录成三百本。又采留中之疏切于国本、藩封、
《人才》《风俗》《河渠》《食货》《吏治》、边防者，别为四十卷。仿《史
赞》之例，每篇系以笔断。书成表进。有诏褒美，宣付史
馆。明年秋，擢礼部右侍郎，协理詹事府事。寻转左侍
郎。五年正月拜南京礼部尚书。时政在奄竖，党祸酷
烈，其昌深自引远。逾年，请告归。崇祯四年起故官，掌
詹事府事。居三年，屡疏乞休。诏加太子太保致仕。又
二年卒，年八十有二。赠太子太傅。福王时，谥“文敏。”其
昌天才俊逸，少负重名。在讲席，见知光宗，为佥人所
忌。其后魏珰熏轑衣冠，奄人请书翰者，一切谢绝。然
不激不随，故得免于党人之祸。初，华亭自沈度、沈粲
以后，南安知府张弼，詹事陆深，布政莫如忠及子是
龙，皆以善书称。其昌后出，超越诸家，独探神妙。始以
宋米芾为宗，后遂错综晋、唐诸帖而变化之，自成一
家，名闻外国。其画集宋、元诸家之长，行以己意，洒潇
生动，非人力所及也。四方金石之刻，得其制作手书，
以为二绝。造请无虚日，尺素短札，流布人间，争购宝
之。精于品题，收藏家得片语只字以为重。性和易，通
禅理，萧闲吐纳，终日无俗语，人儗之米芾。赵孟𫖯云：
“同时以善书名者，临邑邢侗、顺天米万锺、晋江张瑞
图。时人谓邢、张、米、董”，又曰“南董北米。”然三人者不逮，
其昌远甚。莫如忠，字子良。嘉靖十七年进士。累官浙
江布政使。洁修自好。夏言死，经纪其丧。善草书，诗文
有体要。是龙字云卿，后以字行，更字廷韩。十岁能文，
长善书。皇甫汸、王世贞辈亟称之，以贡生终。邢侗字
子愿，万历二年进士，终陕西行太仆卿。家资钜万，筑
“来禽馆”于古犁丘，减产奉客，遂致中落。妹慈静，善仿
兄书。米万锺，字友石，万历二十三年进士，历官江西
按察使。天启五年，魏忠贤党倪文焕劾之，遂削籍。崇
祯初，起太仆少卿，卒官。张瑞图者，官至大学士，《逆案》
中人也。

按《列朝诗集》：“其昌字元宰，华亭人。万历己丑进士，选
翰林庶吉士，授编修，出为湖广提学副使，以太常卿
召入，历迁礼部尚书，得请而卒。元宰天资高秀，书画
妙天下，和易近人，不为崖岸，庸夫俗子皆得至其前。
临池染翰，挥洒移日。最矜慎其画，贵人巨公郑重请
乞者，多倩他人应之。或点染已就，僮奴以赝笔相易”，
亦欣然为题署，都不计也。家多姬侍，各具绢素索画，
稍有倦色，则谣诼继之。购其真迹者，得之闺房者为
多。精赏鉴，通禅理，萧闲吐纳，终日无一俗语。米元章、
赵子昂一流人也。弘光补谥，以其风流文物，继迹承
旨，得谥“文敏。”是时恤典杂乱，无章独议“元宰”之谥，庶
几无虚美云。

按《列朝诗集》，“如忠字子良，华亭人。嘉靖戊戌进士，授
南虞衡主事，改仪制，擢贵州提学副使。道远不能将
母，投劾归。家居十五年，补湖广副使，历河南参政，陕
西按察使，浙江布政，乞归。子良束修自好，恬于荣进。
贵溪相死西市，门下士皆避匿，独奋身经纪其丧，朝
士以此多之。善草书，为诗尤工近体，有《崇兰馆集》。”王
元美初登第时，子良为前辈称诗，元美因仲山人往
交，称其诗清令，蔚有唐风。晚年为之诗曰：“子良岂不
文，宛若田父社。饥来翫清泌，衡门亦潇洒。”

按《列朝诗集》，是龙字云卿，以字行，更字廷韩，华亭人，
方伯子良之子。十岁善属文，以诸生久次贡入国学。
廷韩有才情，风姿玉立。少谒王道思于闽，道思赠诗
云：“风流绝世美何如？一片瑶枝出树初。画舫夜吟令
客驻，练裙昼卧有人书。”其风致可想也。廷韩尤妙于
书法，常作《送春赋》，手自缮写，词翰清丽。皇甫子循、王
元美皆激赏之。廷韩及张仲立皆翩翩佳公子，《青溪》
社中之白眉也。